google/wiki40b huggingface dataset:
Europos trumpo baseino čempionatas

Europos trumpo baseino čempionatas – kasmet vykstantis plaukimo čempionatas 25 metrų ilgio baseine. Varžybas rengia Europos plaukimo federacija LEN. Pirmasis čempionatas įvyko 1991 m. Gelzenkirchene, Vokietijoje.
Tikimybė

Tikimybė – tam tikro nepastovaus įvykio tikėtinumas. Tikimybių teorijoje įvykio tikimybė įvertinama nuo nulio (įvykis neįmanomas) iki 1,0 (toks įvykis tikrai įvyks).
Tikimybių nustatymo metodus pagal statistinius stebėjimus tiria matematikos šaka – matematinė statistika. Kai tikimybė nustatoma intuicijos ir logikos pagalba, ją vadina logine tikimybe.
Sagan Tosu

Istorija

Klubo ištakos siekia 1997 m.
Veisiejų paminklas partizanams

Vieta

Partizanų atminimo vieta įrengta civilinių kapinių šiaurės rytiniame pakraštyje, pagrindinio tako gale, kalvos šlaite. 
Teritorija stačiakampio plano, 10 x 8 m dydžio, pailga šiaurės rytų – pietvakarių kryptimi. Ją juosia tvora, kurią sudaro akmenų mūro cokolis ir stačiakampiai stulpeliai, sujungti metalinėmis grandinėmis. Išilgai nutiestas betoninių plytelių takas, kurio gale stovi paminklas, skirtas Veisiejų krašte pokariu žuvusiems Lietuvos partizanams atminti.
Teritorijos plotas – 80 m².

Paminklas

Paminklas dviejų tarpsnių, lauko akmenų mūro, primenantis Kauno karo muziejuje esantį paminklą Nežinomam kariui atminti. Apatinė dalis stačiakampė stačiasienė, viršutinė – į viršų išilgintos piramidės nukirsta viršūne pavidalo. Pagrindiniame fasade įbetonuotos dvi juodo šlifuoto akmens plokštės: viršutinėje iškaltas Jogailaičių dvigubas kryžius, apatinėje – memorialinis užrašas. Paminklo viršūnę puošia ornamentuotas kaltinis kryžius.
Abipus paminklo išmūryta memorialinė sienelė, kurioje tarp akmens mūro stulpelių įbetonuotos 6 stambaus grūdėtumo juosvo šlifuoto granito plokštės su jose iškaltais žuvusių partizanų vardais:
1 plokštė: A. KĖRYS / J.RĖKUS / V.URBONAS / J.VAILIONIS / A.VAILIONIS / V.VAIVADA / V.PLYTNYKAS / J.VENGRAUSKAS / J.RUTKAUSKAS / V.LEVULIS / A.GAVUTIS / J.DABUŠINSKAS
2 plokštė: P.KASIUKEVIČIUS / K.ANDRULIONIS / P.ANDRULIONIS / ARMANAVIČIUS / B.BUBNELIS / A.DRAZDAUSKAS / J.GUDELIAUSKAS / A.GRIGAS / A.IVOŠKA / J.KASIUKEVIČIUS / J.KASIUKEVIČIUS / A.KĖRYS
3 plokštė: P.MILUTIS / A.KOČIŪNAS / A.PETRAUSKAS / O LESKAUSKAS / J.STABINGIS / A.SIMONIŪTIS / V.STUČKA / S.SOROKA / L.IVOŠKA / M.RAMONAS / V.KALĖDA / A.LISAUSKAS
4 plokštė: A.JANULEVIČIŪTĖ / V.BUČIONIS / V.MASLAUSKAS / B.IVANAUSKAS / A.VAILIONIS / V.VAILIONIS / J.PLYTNYKAS / A.VALENTA / A.RADZEVIČIUS / A.SAKALAUSKAS / P.VAIVADA / J.MATULEVIČIUS / B.TAMKEVIČIUS
Žvėris (filmas)

Turinys

Mišelis Gošė ir Džeinė Gardner – kaskadininkų pora, kurie nuolatos tarpusavyje pykstasi, tačiau, nepaisant to, ketina susituokti. Net ir vestuvių dieną jie turi atlikti kaskadinį numerį, kuris nepavyksta: Mišelis nesuvaldo mašinos ir ši apvirsta. Jiedu atsiduria ligoninėje, kur atvyksta ir miesto meras, ketinantis juos sutuokti, tačiau įpykusi Džeinė pasako „Ne“.
Išėjęs iš ligoninės, Mišelis verčiasi uždarbiaudamas prekybos centre vaidindamas beždžionę, tačiau niekaip negali užmiršti Džeinės. Proga pasitaiko, kuomet į miestą filmuotis atvyksta didelė kino žvaigždė Bruno Feraris, nepaprastai panašus į Mišelį. Žvaigždė negali atlikti sudėtingų triukų pats, todėl režisierius priverstas samdyti Mišelį ir tenkinti visas šio užgaidas. Jam reikalinga ir partnerė, todėl jis leidžiasi ieškoti Džeinės, kuri dabar draugauja su pagyvenusiu grafu ir neketina grįžti į kiną. Vis tik, sužinojusi, kad grafas ketinai jai pasipiršti, Džeinė nusprendžia surizikuoti ir prisidėti prie Mišelio. Filmavimo aikštelėje kyla daugybė nesusipratimų, nes Bruno Feraris pasirodo esąs gėjus, neabejingas Mišeliui, šis visais būdais kovoja dėl Džeinės, o apie pastarąją sparną ima rėžti filmo režisierius. Galiausiai pasirodo dar ir grafas, neprarandantis vilties vesti. Filmo pabaigoje rodoma jo ir Džeinės vestuvių ceremonija, tačiau ją nutraukia beždžione persirengęs Mišelis ir Džeinė nusprendžia likti su juo...
Greitasis skaitymas

Indiferentiškumas tekstui

Jei tekstas neįdomus, skaitomas be susidomėjimo, intereso, tai stabdo tolesnį skaitymą.

Antipatija autoriui, temai, turiniui

Dėl to kilęs stresas lėtina mąstymo procesus ar bent jau trukdo jiems funkcionuoti sklandžiai.

Regėjimo kampo didinimas

Periferinis regėjimas gali būti plečiamas įvairiai. Knygos puslapiai pieštuku padalinami dviem vertikaliais brūkšniais į tris dalis ir stengiamasi viena fiksacija apimti esančią teksto dalį. Po savaitės reguliaraus treniravimosi tekstas padalijamas į dvi dalis.

Šultės lentelės

Periferiniam regėjimui plėsti tinka Šultės lentelės, pratimai atliekami 2-3 kartus per dieną. Žvilgsnis fiksuojamas į lentelės centrą, tada pakraštiniu regėjimu ieškomas vienetas, dvejetas ir t. t., skenuojant žvilgsniu aukštyn - žemyn. Stengiamasi sumažinti paieškos laiką iki 25 ir mažiau sekundžių.
Šultės lenteles galima rasti interneto svetainėse rusų kalba. Arba čia anglų kalba: Šultės lentelės

Larry Foster metodika

Raidžių, skaitmenų stulpeliai (pagal Larį Fosterį). Vertikaliame lape atskiros raidės, skaičiai išdėstomos viena nuo kitos apie 5 mm atstumu tiek horizontaliai, tiek ir vertikaliai, kad iš jų susidarytų stačiakampis. Žiūrima į centre esančią raidę ir siekiama pamatyti greta esantį skaičių.
Žvilgsnis fiksuojamas, pvz., ties raide A, o skaitoma po vieną skaičių į kairę, po to į dešinę : A, 2, 9, 8, 3, 4, 7, 6, 2. Iš pradžių nepavyks „pamatyti“, koks skaičius stovi trečias kairėje ar dešinėje nuo tam tikros raidės. Tada toliau einama eilute žemiau: R, 2, 4, 8, 9 ir t. t.
Pirmos treniruotės metu akies raumenys įsitempia, greitai nuvargsta. Tad pradžioje būtinos 30-60 sek., bet ne ilgesnės treniruotės, tinkamas poilsis. Geriau pakartoti vėliau, po pertraukos kelis kartus per dieną.

5  6  4  8  2   A   9  3  7    S    5  8  2  5

7  2  5  8  2   R   4  9  2    N    2  5  3  1

6  4  2  5  4   G   2  5  4    L    2  7  5  3


5  6  4  8  2   T   9  3  7    D    5  8  2  5
 
7  2  5  8  2   K   9  3  7    U    5  8  5  4

Po 1 savaitės žvilgsniu jau galima „eiti“ ratu aplink kokią nors raidę, vardijant artimiausius skaičius, pradedant nuo viršaus ir laikrodžio rodykle einant žemyn: R, A, 9, 4, 2, G, 4, 2, 2, sukti antrą ratą, apimant per vieną skaičių nutolusius kitus simbolius.

 2   A   9  

 2   R   4  

 4   G   2
Qaradağ Lökbatan FK

Istorija

Įkurtas 2008 m. Tuo metu vadinosi Neftçi-ISM. 
Nuo 2009-2010 m. sezono žaidė Pirmoje lygoje (antra pakopa).
2011-2012 m. sezone užėmė pirmą vietą ir turėjo galimybę kilti į elito divizioną, bet neatitiko licencijavimo kriterijų ir liko žaisti Pirmoje lygoje.
2012 m. pervadintas „Karadagu“.
Ežerūnas

Istorija

Zarasų kultūros centro vyresniųjų liaudiškų šokių kolektyvas įsikūrė 1989 m. Nuo 2006 m, grupė vadinasi „Ežerūnas“. Kolektyvas „Ežerūnas“ puoselėja lietuvių liaudies tradicijas, pristato šiaurės rytų Lietuvos regiono – Aukštaitijos liaudiškus kostiumus, šoka sceninius ir tradicinius lietuvių liaudies šokius. „Ežerūnas“ – nuolatinis Lietuvos Dainų švenčių dalyvis. 2007, 2009 ir 2014 metais dalyvavo Dainų šventės „Ansamblių vakaro“ programoje.
Kolektyvas – nuolatinis respublikinių konkursų „Pora už poros“ ir „Iš aplinkui“ dalyvis ir prizininkas. 2009 metais Panevėžyje vykusio suaugusiųjų liaudiškų šokių grupių ir ansamblių konkurso „Pora už poros“ respublikiniame ture tapo I-osios vietos laimėtojais.
2017 metų tautinio kostiumo konkurso „Išausta tapatybė“ nugalėtojas meno mėgėjų grupių tautinio kostiumo kategorijoje. Tačiau didžiausias kolektyvo siekis – telkti žmones, mylinčius liaudišką šokį.
Kolektyvas „Ežerūnas“ – respublikinių ir tarptautinių liaudiškos muzikos ir šokių festivalių Lietuvoje ir užsienyje dalyvis, festivalių ir koncertų Zarasų mieste ir Zarasų rajone, regioninių dainų švenčių ir kitų renginių Aukštaitijos regione dalyvis, įvairių miesto renginių, pasirodymų, veiklų, projektų, televizijos programų dalyvis.

Gastrolės užsienyje

„Ežerūno“ užsienio kelionių ir tarptautinių festivalių geografija plati: Belgija (1997), Italija (1998, 1999), Lenkija (1999, 2000), Latvija (2001, 2006, 2009, 2011, 2016), Vengrija (2000, 2015), Slovėnija (2010), Prancūzija (2010), Portugalija (2011), Malta (2012), Baltarusija (2011, 2013), Rusija (2014), Sardinija (2014), Kroatija (2016), Azerbaidžanas (2017).
Lietuvos Respublikos alkoholio kontrolės įstatymas

Lietuvos Respublikos alkoholio kontrolės įstatymas – Seimo priimtas įstatymas, aprašantis alkoholio kontrolę Lietuvoje. Šiame įstatyme ir kituose teisės aktuose numatytų alkoholio produktų gamybos, importo, vidaus prekybos, vartojimo, alkoholio reklamos valstybinio reguliavimo priemonių, skirtų alkoholinių gėrimų bendrajam suvartojimui, taip pat alkoholinių gėrimų, kitų produktų, kuriuose yra etilo alkoholio, vartojimo nulemtoms kenksmingoms pasekmėms sveikatai ir ūkiui mažinti, visuma.

Įstatymo priėmimas

A. Matulo ir B. Vėsaitės inicijuotas pataisas priėmė Seimas ir uždraudė alkoholio reklamą nuo 6 val. ryto 23 val. vakaro. Todėl televizijų transliacijos su sporto renginiais (krepšinis, futbolas, Formulė 1 ir kitų sporto šakų), kurių daugumą remia alkoholinių gėrimų gamintojai, nuo 2008 m. sausio 1 d. buvo rodomi netiesiogiai po 23 valandos vakaro. Internete buvo inicijuota peticija, kurioje pasirašė daugiau nei 60 tūkstančių žmonių .
2008 m. balandį Seimo nariai nutarė ir toliau drausti alkoholio reklamą televizijos ar radijo transliacijų metu nuo 6 val. ryto iki 23 val. vakaro. Tačiau po diskusijų parlamentarai pritarė trijų Seimo narių – Birutės Vėsaitės, Antano Matulo ir Alfredo Pekeliūno – pataisomos, kuriomis nebus ribojama alkoholio reklama per tiesiogiai transliuojamus ar retransliuojamus tarptautinius meno, kultūros renginius ar sporto varžybas. Pataisos teigia, kad bus galima rodyti alkoholio gamintojų logotipus. Seimas taip pat nutarė, kad nuo 2012 metų būtų uždrausta bet kokio stiprumo alkoholio reklama visose visuomenės informavimo priemonėse (spaudoje, radijuje, televizijoje ir kt.).
Zimbabvės provincijos

Raida

Zimbabvės provincijų ištakos siekia XIX a. pabaigą, kuomet jos teritorijoje suformuotos dvi kolonijinės valdos – Matabelelandas pietuose (kolonija tapo 1896 m.) ir Mašonalandas šiaurėje (kolonija tapo 1890 m.). 1901 m. abi kolonijas sujungus į Pietų Rodeziją, jos atliko provincijų funkciją. Vėliau provincijos buvo pervardintos pagrindinių miestų vardais, ir nuo jų atskirtos Gvelo (vėliau Midlanso), Umtalio (vėliau Manikalando) ir Viktorijos (vėliau Masvingo) provincijos.
Apie 1974 m. provincijoms suteikti istorinių regionų pavadinimai, o Matabelelandas padalintas į Pietų ir Šiaurės Matabelelandą. 1981 m. įteisintas Mašonalando padalinimas į tris dalis: Rytų, Vidurio ir Vakarų. 1997 m. iš provincijų išskirti du provincijų statuso miestai – Bulavajas ir Hararė, o 2000 m. šių miestų (seniau administracinių centrų) netekusios provincijos gavo naujas sostines: Rytų Mašonalando sostine tapo Marondera, o Šiaurės Matabelelando – Lupanė.
Home Insurance Building

Home Insurance Building – buvo pirmasis dangoraižis pasaulyje. Home Insurance Building 1885 m. buvo pastatytas Čikagoje, Ilinojuje. Tuo metu 10 aukštų pastatas siekė 42 metrus. Projekto autorius statybos inžinierius William Le Baron Jenney. 1890 m. buvo pristatyti dar du aukštai.
1931 m. pastatas su keliais aplinkiniais statiniais buvo nugriautas ir jo vietoje 1934 metais išdygo 163 metrų aukščio, 45 aukštų LaSalle National Bank.
Portugalijos Rytų Afrika

XVI–XIX a.

Iki portugalų įsigalėjimo XVI a. Rytų Afrikoje egzistavo brandi svahilių civilizacija, kuriai buvo būdinga daugybė prekybinių miestų-valstybių, išsidėsčiusių pakrantėje. Čia kūrybiškai pynėsi vietinės afrikinės ir islamiškos tradicijos.
Portugalų prekybos postai, o vėliau ir kolonijos pradėtos kurti palei pakrantę nuo 1498 m., kai pirmasis Mozambiko pakrantę pasiekė Vasco da Gama. Lourenço Marques ištyrė Maputo įlankos apylinkes 1544 m. Jis įsikūrė dabartiniame Mozambike, čia praleido didžiąją dalį savo gyvenimo, o jo darbus tęsė kiti portugalų tyrinėtojai, jūrininkai ir prekybininkai. Tuo metu portugalai turėjo interesų visame svahilių krante, ir paskelbė jį savo kolonija. Taigi, jie iš pradžių reiškė teises į visą didžiulę teritoriją nuo Somalio šiaurėje iki Mozambiko pietuose.
XVI–XVII a. žymėjo ekonominę, kultūrinę ir politinę krizę visame regione, kadangi portugalai kolonijos tinkamai neadministravo. Sunaikinus senuosius svahilių prekybos centrus ir atkirtus juos nuo Indijos vandenyno prekybos, tęsėsi stagnacija. Iš šio laikotarpio beveik nėra duomenų apie kolonijos vystymąsi.
Kuomet XVII a. vėl sustiprėjo islamo tautų ekspansyvumas, Portugalija nebegalėjo konkuruoti su augančia šiaurėje Omano imperija, kuri paveržė iš Portugalijos šiaurinę Svahilių kranto atkarpą, ir joje įsigalėjo per XVII–XVIII a. Tokiu būdu Portugalijai beliko tik pietinė kranto atkarpa, piečiau Mozambiko salos. Tai buvo prielaida dabartinės Mozambiko teritorijos formavimuisi.
AGS Astéras Trípolīs

Istorija

Klubas įkurtas 1931 m.
Hablo kosminis teleskopas

Svarbiausi atradimai

Hablo teleskopas padėjo išspręsti kelias ilgai užsistovėjusias problemas astronomijoje, tačiau tuo pačiu iškėlė naujas, kurioms paaiškinti prireikė išvedinėti naujas teorijas. Jo pagrindinis uždavinys buvo tiksliau, nei tai buvo padaryta anksčiau, išmatuoti atstumus iki Cefeidžių, tokiu būdu patikslinant Hablo konstantos vertę, kuri parodo, kokiu greičiu visata plečiasi (pagal tai galima nustatyti visatos amžių). Iki Hablo kosminio teleskopo paleidimo Hablo konstanta buvo žinoma maždaug 50% tikslumu, tačiau teleskopu atlikus Cefeidžių Mergelės galaktikų spiečiuje ir kitų tolimų galaktikų spiečių matavimus ši vertė buvo patikslinta iki 10%. Ir ji sutampa su dar tikslesniais matavimais, atliktais po teleskopo paleidimo, naudojant kitas technologijas.
Hablui padėjus nustatyti visatos amžių, pradėta abejoti jos ateities teorijomis. Astronomai pasinaudojo teleskopu stebėti tolimoms supernovoms ir priėjo išvados, kad visatos plėtimasis ne lėtėja dėl gravitacijos, o greitėja. Šis greitėjimas vėliau buvo patvirtintais kitais antžeminiais ir kosminiais teleskopais, tačiau šio greitėjimo priežastis iki šiol menkai suprantama.
Hablo padaryti aukštos skiriamosios gebos spektrai ir nuotraukos patvirtino juodųjų skylių egzistavimą kaimyninių galaktikų branduoliuose. XX amžiaus 7-ajame dešimtmetyje buvo manoma, kad tik kai kurių galaktikų centruose turėtų būti randamos juodosios skylės, tačiau Hablo duomenys parodė, jog juodųjų skylių egzistavimas galaktikų centruose yra dažnai sutinkamas. Tolimesni Hablo tyrinėjimai atskleidė sąryšį tarp branduolyje esančios juodosios skylės masės ir galaktikos ypatybių.
Kiti didesni Hablo teleskopo atradimai tai: proplanetiniai diskai didžiajame Oriono ūke, kurių atradimas įrodė egzoplanetų egzistavimą aplink į Saulę panašias žvaigždes; iki šiol nepaaiškinami gama žybsniai. Teleskopas taip pat buvo panaudotas tyrinėjant Saulės sistemos pakraščius, įskaitant nykštukines planetas Plutoną ir Eridę.
Unikalus Hablo palikimas tai gilaus ir ultra gilaus lauko nuotraukos, kurias darant buvo panaudota neprilygstamas Hablo jautrumas regimajam šviesos bangų diapazonui. Buvo padarytos iki šiol neregėto gilumo nuotraukos optiniame diapazone, kuriose matomos už milijardų šviesmečių esančios galaktikos, tuo pateikiant žmonijai jaunąją visatą kaip ant delno.
Muse

Istorija

Išvarginti nuobodaus gimtojo miesto Tinmuto gyvenimo, trys draugai pradėjo kartu groti. Pirmieji bandymai sukurti grupę buvo tuomet, kai jos būsimiems nariams tebuvo apie 13 metų. Grupės pavadinimai keitėsi (Gothic Plague, Fixed Penalty, Rocket Baby Dolls). Atėjus 1997-iesiems, vaikinai pagaliau apsisprendė, kad jų pavadinimas bus „Muse“, o „Dangerous Records“ įrašų kompanija išleido debiutinį jų nepilną albumą „Muse“.
1998-aisiais sekė antrasis nepilnas albumas „Muscle Museum EP“. Emociška muzika ir energingi gyvi pasirodymai buvo vainikuoti teigiamais kritikų vertinimais ir įrašų industrijos susidomėjimu, o galiausiai, po kelionės į Niujorko „CMJ“ muzikos festivalį, Muse pasirašė kontraktą su „Maverick Records“. Singlai „Cave“ ir „Uno“ pristatė debiutinį pilną jų albumą „Showbiz“, kuris buvo išleistas 1999-ųjų rugsėjį.
2001-aisiais „Muse“ įrašė albumą „The Origin of Symmetry“, kuris atnešė grupei pripažinimą.
2002-aisiais fanams buvo pristatytas dvigubas grupės albumas „Hullabaloo“, kurį sudarė ir gyvų pasirodymų įrašai. Ketvirtasis Muse albumas, „Absolution“, pasižymintis kiek kitokiu nei ankstesni kūriniai skambesiu, buvo išleistas 2003-iųjų rugsėjo mėnesį. Šio albumo turo gastrolės buvo ypač sėkmingos, o pats albumas pelnė platininį IFPI apdovanojimą už 1 000 000 parduotų kopijų Europoje.
2006 vasarą, po ilgo laikotarpio, praleisto įrašų studijose, pasirodė penktasis grupės albumas „Black Holes and Revelations“, kuris dar kartą įrodė, jog „Muse “– tikri profesionalai muzikos srityje, nebijantys išbandyti naujovių ir pateikiantys ištikimiems fanams visame pasaulyje vis kitokio skambesio dainų.
2008-aisiais pasirodė dvigubas cd/dvd albumas, pavadintas „H.A.A.R.P.“. Tai – didingo ir vainikuojančio visą ligtolinę grupės kūrybą dviejų dienų 2007-ųjų metų pasirodymo Anglijos „Wembley“ arenoje rezultatas.
2009-aisiais išleistas naujas albumas „The Resistance“. Albumą sudaro vienuolika dainų. Jame taip patyra trijų dalių simfonija. Būtent šis albumas laimėjo jiems Grammy apdovanojimą
2010-aisiais Muse sukūrė dainą „Neutron Star Collision (Love Is Forever)“ filmui „The Twilight Saga: Eclipse“.
Ateityje „Muse“ mąsto apie galimybę suteikti savo kuriamai muzikai dar daugiau elektroninio skambesio bei užsimena apie galimybę bendradarbiauti su kitais atlikėjais (pavyzdžiui, „The Streets“).
2012-aisiais Muse daina „Survival“ buvo pasirinkta oficialia Londono olimpinių žaidynių daina.
Bočkų Naujosios žydų kapinės

Bočkų Naujosios žydų kapinės (lenk. Nowy cmentarz żydowski w Boćkach) – žydų kapinės, įkurtos XIX a. pabaigoje Bočkų mieste. Kapinių plotas buvo 2 ha, bet per II pasaulinį karą kapinės buvo suniokotos ir iki šių dienų išlikę tik maža dalis antkapių.
Naminė

Naminė – savos gamybos naminė degtinė. Gaminama iš įvairių žaliavų, dažnai pagal tai ir vadinama.

Istorija

Pirmieji degtinės bravorai Lietuvoje atsirado dar XIV–XV amžiuose, tačiau 1529 m. įsigaliojęs Lietuvos Statutas apribojo degtinės gamybą bei įvedė mokesčius alkoholiniams gėrimams, todėl gana greitai ėmė rastis nelegalių bravorų, su kuriais ir siejamas naminės atsiradimas. Iki XIX a. pradžios legaliuose bravoruose degtinė buvo gaminama iš grūdų, dažniausiai – rugių, gautą spiritą atskiedžiant vandeniu. Tačiau, atsiradus spirito rektifikacijos metodams, vystantis pramonei, didėjant degtinės gamybos apimtims, tapo daug paprasčiau gaminti degtinę, skiedžiant vandeniu etanolį, gautą iš runkelių, bulvių ir pan. Tokios degtinės kokybė buvo prasta, tačiau savikaina – kelis kartus mažesnė.
Dėl suprastėjusios gamyklinės degtinės kokybės bei didelių mokesčių Lietuvos kaimuose ėmė labiau plisti namudinė degtinės gamyba, naudojant tradicinius, dar XV–XVI amžiuose įsisavintus metodus. Naminės degtinės gamyba labiau suklestėdavo karo bei draudimų metais, ypač smarkiai suklestėjo XX a. 9-ame dešimtmetyje, Tarybų Sąjungoje įvedus alkoholio draudimus.
Joachim Gauck

Biografija

Tėvas buvo suimtas ištremtas į Sibiro lagerius 25 metams Sovietų Sąjungos karinio tribunolo sprendimu. Netekęs vilčių tapti žurnalistu po to, kai jam nebuvo leista įstoti į vokiečių kalbos studijas, studijavo teologiją. 1967 m. buvo įšventintas į kunigus. Per vieną interviu jis yra sakęs, jog „būdamas devynerių metų žinojau, kad socializmas yra neteisinga sistema“.  J.Gauckas vadina save „keliaujančiu politikos mokytoju”.
Nepartinis.
Neapolio įlanka

Neapolio įlanka (it. Golfo di Napoli) − įlanka Tirėnų jūroje (Viduržemio jūros vakaruose), pietvakarinėje Italijos pakrantėje (Kampanijos regiono Neapolio provincija).
Šiauriniame Neapolio įlankos krante yra Neapolis ir Pocuolis, rytiniame − Vezuvijaus ugnikalnis, pietiniame (Sorento pusiasalyje) − Sorentas. Sorento pusiasalis skiria Neapolio įlanką nuo Salerno įlankos.
Įlankoje yra Kaprio, Iskijos ir Pročidos salos. Įlankos plotis apie 30 km.
Įlankos apylinkės yra svarbus turistinis Italijos rajonas, kuriame yra romėnų miestų Pompėjos ir Herkulano, sunaikintų 79 m. Vezuvijaus išsiveržimo metu, griuvėsiai.
Knituva

Knituva – senovės baltų žemė Ventos aukštupio baseine, priklausė žemaičiams.
Minima 1390 m. sudarant prekybinę sutartį tarp žemaičių ir Kryžiuočių ordino. Tada Knituvai atstovavo 2 bajorai. XV a. minimas Knituvos valsčius.
Skirvytės valsčius

Skirvytės valsčius buvo vakarų Lietuvoje. Centras – Skirvytė (XX a. vokiečių laikų Skirvytė I).
Saločių tiltas

Istorija

Iki tilto pastatymo salotiškiai per Mūšą keldavosi valtimis, naudojosi mokamu keltu, veikusiu dabartinio tilto vietoje. Ypač didelis sambrūzdis čia būdavo pavasariais, per šv. Jurgines, kai dvarų kumečiai ar žemės nuomotojai („ardinarčikai“) keldavosi į kitą dvarą ar žemę. Tokiose kelionėse per Mūšą pasitaikydavo ir nelaimingų atsitikimų, kai nuskęsdavo plukdomi vežimai su arkliais, žmonės. Dar iki Pirmojo pasaulinio karo buvo kreipiamasi į rusų valdžią dėl tilto Saločiuose būtinybės, tačiau šis prašymas nebuvo patenkintas. Tilto nepastatė ir vėliau, prie vokiečių valdžios.
Tiltas pastatytas nepriklausomoje Lietuvoje tarpukaryje. Jo statyba Saločių gyventojams buvo sunkaus vargo pabaiga. Tiltas buvo dalimis atvežtas iš Kauno. Statybai panaudotos dvi santvaros iš 1928 m. balandžio 1 d. sugriuvusio Kauno Panemunės tilto, o trečioji pagaminta Lietuvoje. Tilto statybos darbai pradėti 1929 m. gegužę ir baigti tų pačių metų lapkričio 1 d. Oficialus atidarymas įvyko 1930 m. pavasarį.
Karo metu, 1944 m. vasarį, tiltą bandyta susprogdinti – pažeista pirmos angos santvara, sudegė medinės sijos ir paklotas. Po karo tilto niekas nebeprižiūrėjo, nebuvo jokio sargo. Sunkiasvorės mašinos, traktoriai niokojo medinį tilto grindinį. 1971 m. buvo atliktas remontas – pakeista važiuojamosios dalies medinė danga. 1997 m. tiltas rekonstruotas – medinis tilto paklotas pakeistas gelžbetonine plokšte su mediniais šalitilčiais abiejose pusėse, perdažytos santvaros. Tuomet tiltas buvo iš naujo iškilmingai atidarytas. 2009 m. dar kartą atliktas tilto remontas.

Tilto konstrukcija

Upės plotis ties tiltu – apie 98 m, gylis – 2,5 m (per potvynius – iki 3,7 m).
Tiltas trijų angų. Kiekviename tarpatramyje – dvi 36 m ilgio santvaros, apačioje kniedėmis sujungtos skersinėmis sijomis. Perdenginys – metalinės santvaros. Paklotas įrengtas iš medinių skersinių ir išilginių sijų, šalitiltis – 1 m pločio vienoje pusėje. Krantinės atramos – ramtai ir tarpinės atramos – taurai (2, 3 ir 4) iš monolitinio gelžbetonio. Tilto statybai sunaudota apie 50 t metalo. Mūšos vagoje atramų poliai buvo kalami rankine poliakale.
Spoldingo muziejus

Architektūra

Muziejaus pastatas pastatytas apie 1451 m. ir priklausė vietinių vilnos prekeivių šeimai. Tikslių duomenų apie statybas neišlikę, bet pastato statybų metai nustatyti ištyrus medienos rastus pastato stogo konstrukcijoje. Pastato eksterjeras išliko nepakitęs nuo XV a.
Pastatas įtrauktas į saugomų pastatų registrą.

Istorija

Nuo 1896 m. pastatas tapo nebegyvenamas. Karalienės Viktorijos deimantinio valdymo jubiliejaus proga pastatas ir jo sodai išpirkti ir 1902 m. perduoti tarnauti Spoldingo žmonėms. Vėliau čia įkurtas vietinės istorijos muziejus.
1922 m. sode atidarytas Pirmojo pasaulinio karo memorialas, kurį suprojektavo architektas Edwin Lutyens.
Sapukaja do Sulis

Istorija

Gyvenvietė įkurta 1737 m. kaip Fazenda do Cerro. XIX a. pab. apylinkėse steigėsi mėsinės, o aplink jas augo Porto Alegrės priemiesčiai. 1961 m. iš San Leopoldo savivaldybės dalies sudaryta Sapukaja do Sulio savivaldybė.